Kodi i da Vinçit përsëri në qendër të vëmendjes
Romani që ngjalli polemika po kthehet në film, duke ngjallur përsëri interes dhe protesta
Kodi ida Vinçit, një nga romanet më të shitur në botë me rreth 25 milion kopje, me autor Dan Brown, i cili ngjalli shume polemika pas botimit, ka tërhequr vëmendjen e industrisë së filmit. Tematika misterioze – një shoqëri e fshehtë që mendohet se mbronte pasardhësit e Krishtit - po hidhet tani në celuloid. Romani ka ngjallur polemika tek besimtarët e krishterë. Zyrtarët e krishterë në mbarë botën ndihen të fyer nga romani i cili i vë në pikëpyetje shumë nga mësimet e krishtera, mes të tjerash duke hedhur supozimet se Jezu Krishti dhe Maria Magdalena kanë patur një fëmijë së bashku. Ndërsa aktori Tom Hanks xhironte një skenë për filmin Kodi i DaVincit në një kishë londineze, jashtë saj murgesha Mary Michael lutej në shenjë proteste. Por më parë, zyrtarët e lartë që mbulojnë edhe këtë kishë hodhën poshtë kërkesën e regjisorit Ron Howard për të filmuar brenda kishës. Përfaqësuesit e kishës kanë shprehur shqetsimet tek producentët se filmi mund të jape një pasqyrë të rremë të krishtërimit tek një audiencë më e gjerë. Prifti Richard McBrien i cili shërben si konsulent për producentët tha se filmi faktikisht do të jetë ndryshe nga romani. Por askush nga titullarët e filmit nuk pranon të tregojë se cilat janë ndryshimet me librin. Që nga dalja e librit në treg, kishat në Evropë kanë vërejtur një rritje dramatike të turistëve në kërkim të Kodit të Da Vinçit.